Preben Rudiengaard (V), 2001-03-16:
I den forgangne uge er det lykkedes regeringen igen, vil jeg næsten sige, at skabe utryghed og uro i befolkningen.
Det gjorde de ved at udmelde, at der pr. 25. marts i år vil træde nye regler i kraft, som vil forhindre eller besværliggøre borgernes rejser i de øvrige Schengenlande, såfremt disse mennesker er i behandling med medicin.
Vi har hørt ord som pillepas, overbureaukratisering og systemkontrol i den offentlige debat.
Det kan undre mig, at man kan lave så meget ravage på et område, hvor der ikke i princippet er sket nogen som helst ændring i forhold til tidligere.
I Europa-Kommissionen er man også forundret over alt det postyr, regeringen har lavet i denne sag her i Danmark.
Jeg vil citere den retspolitiske talsmand, Leonello Gabrici, som udtaler, at kravet om attest kun gælder for narkotiske stoffer.
Og Schengeneksperten Wouter van de Rijt anfører, at bestemmelsen handler om narkotiske stoffer og ikke, som det er fremgået i debatten, om almindelig medicin, og at 99,9 pct. af de rejsende aldrig nogen sinde vil få problemer.
Talsmanden for EU's medicinalagentur i London anfører, at de eneste, der bruger reglerne, tilsyneladende er narkomaner, som skal rejse udenlands. Jeg har også i årevis i min egenskab af at være embedslæge medgivet attester til f.eks. patienter, der er i metadonbehandling, når de skal rejse til Frankrig eller til Spanien.
Attesten er udstedt for at dokumentere, at patienten har brug for denne behandling under sit ophold i udlandet.
Vi er jo alle sammen interesseret i, at mennesker kan rejse frit, og at mennesker, der rejser, også kan få den behandling med medicin, som de har behov for, under deres rejse, men vi vil også sikre, at den medicin, som benyttes til eget brug, ikke kan handles på det illegale marked.
, og sådan vil det også fortsætte med at være.
De nye regler i Schengenkonventionen gør det nu blot endnu nemmere for patienterne at dokumentere, at medicinen er til eget brug, såfremt et lands myndigheder ønsker dette oplyst.
Og her er det så, at kæden hopper af for regeringen, da man skulle forklare befolkningen de nye regler.
Vi finder i Venstre indholdet i Schengenkonventionen som en væsentlig forbedring.
Det er heller ikke til at sige, hvor mange patienter der får brug for det, men jeg vil henvise til tallene i Holland og i Frankrig, og jeg tror, at det er et minimum, der får brug for at få disse attester.
Med den ordning, som sundhedsministeren nu lægger op til i sit lovforslag, udsteder lægen en recept, og apoteket kan så medgive denne attest i de tilfælde, hvor der er behov for det, når medicinen udleveres, og hvis borgeren ønsker det.
Dette vil sige, at ordningen nu gør det lettere og mere trygt at være patient, når man rejser i Schengenlandene, ligesom attesten jo også kan bruges som dokumentation for den nødvendige behandling.
Jeg tror også, hvis man rejser i andre lande uden for Schengenlandene, at det er rart at have en attest med.
Venstre vil af hensyn til borgerne skabe det mindst mulige bureaukrati og den største tryghed og kan forbeholdent tilslutte sig forslaget, men vil atter en gang betone, at hele sagsforløbet uheldigvis har skabt utryghed i store dele
af befolkningen, med hensyn til hvad man kan medbringe af medicin til eget brug ved rejser i udlandet.